***Comunicat de presă***

***2******4 septembrie 2025***

**Evenimente EUNIC Romania la ICR și la Institutul Italian de Cultură, de Ziua Europeană a Limbilor**

**ICR**,prin Departamentul EUNIC și Multilingvism, împreună cu clusterul EUNIC Romania, va organiza pe **26 septembrie**, ora 10.00, conferința „**Multilingvismul în Europa de astăzi**”, la sediul Institutului Cultural Român din Aleea Alexandru 38.

În deschidere vor lua cuvântul Liviu Jicman, președintele Institutului Cultural Român, și Igor Prokopchuk, Ambasadorul Ucrainei în România, invitat de onoare al acestei ediții. Vor urma prezentări individuale susținute de: **Leonard Orban**, economist, fost secretar de stat în Ministerul Integrării Europene și comisar european pentru multilingvism între ianuarie 2007 – februarie 2010, fost ministru al afacerilor europene; **Ioan Stanomir**, critic literar, publicist și politolog român contemporan, profesor universitar la Facultatea de Științe Politice, Universitatea București; **Orysia Demska**, lingvistă, doctor în științe filologice, Institutul Ucrainean (intervenție online); **Serafin Flunger**, profesor de limba germană și lector al predării limbii germane în România; **Réka Pupp**, profesor de la Catedra de Hungarologie din cadrul Universității București; **Alena Klimesova**, profesor de limba cehă din cadrul Departamentului de limbi slave al Universității București.

De asemenea,pe **27 septembrie,** va avea loc **Târgul de Limbi & Lecții Demonstrative**, organizat la Institutul Cultural Român și la Institutul Italian de Cultură din București. La eveniment vor participa institutele culturale și ambasadele din București: Institutul Cultural Român, British Council, Institutul Italian de Cultură, Goethe-Institut, Forumul Cultural Austriac, Institutul Cervantes, Ambasada Ucrainei, Institutul Yunus Emre, Institutul Liszt, Institutul Camões, Centrul Ceh, Institutul Francez și Ambasada Georgiei în România.

Vizitatorii vor putea descoperi standuri interactive cu jocuri, activități creative, prezentări de cursuri și lecții demonstrative de limbă, menite să aducă mai aproape diversitatea lingvistică și culturală europeană.

**Institutul Cultural Român (Aleea Alexandru nr. 38, București)**

* **11:00 – 17:00 |** Târg de Limbi
Standuri interactive cu jocuri, activități creative și prezentări de cursuri.
* **12:00 – 14:00 |** Atelier pentru copii – „Desenează un cuvânt!”
Cu artista Andreea Constantin Moise
* **Colțul Gustărilor** – delicii aduse de fiecare institut cultural

**Institutul Italian de Cultură (Aleea Alexandru 41, București)**

* **14:00 – 16:00 |** Lecții demonstrative de limbi străine

Intrarea este liberă, în limita locurilor disponibile.

Ziua Europeană a Limbilor, instituită în 2001, este sărbătorită în fiecare an pe **26 septembrie** și marchează bogăția diversității culturale și lingvistice din Europa. Institutul Cultural Român se alătură celebrărilor Zilei Europene a Limbilor din străinătate, promovând multilingvismul și dialogul intercultural prin reprezentanțele sale din Austria, Belgia, Israel, Italia, Japonia, Polonia, Portugalia, Spania, Statele Unite ale Americii, Suedia și Ungaria. Evenimentele sunt organizate în parteneriat cu rețeaua EUNIC (European Union National Institutes for Culture), alături de institutele culturale europene membre EUNIC și de Reprezentanțele Comisiei Europene.

**Contact:**

Serviciul Promovare și Comunicare

biroul.presa@icr.ro

031 71 00 622